|  |  |
| --- | --- |
| **TITLUL:** | **ANALIZA IMPACTULUI DE REGLEMENTARE**  **a proiectului Legii pentru modificarea și completarea unor acte legislative (Legea nr.231 din 23 septembrie 2010 cu privire la comerțul interior și altele)** |

# INTRODUCERE

1. Analiza impactului de reglementare a proiectului Legii pentru modificarea și completarea unor acte legislative (Legea nr.231 din 23 septembrie 2010 cu privire la comerțul interior și altele) (în continuare „**proiectul Legii**”) este elaborată în conformitate cu art.13 din Legea nr. 235-XVI din 20.07.2006 cu privire la principiile de bază de reglementare a activității de întreprinzător, art.20 lit.e) din Legea nr.780-XV din 27.12.2001 privind actele legislative și Metodologia de analiză a impactului de reglementare și de  monitorizare a eficienței actului de reglementare, aprobată prin Hotărârea Guvernului nr. 1230 din 24.10.2006.
2. Necesitatea elaborării proiectului de lege pentru modificarea și completarea unor acte legislative („proiectul legii”) derivă din situația în domeniul de reglementare a activităților de comerț interior. Conform prevederilor cadrului juridic național, pentru desfășurarea afacerii se solicită un număr extins de acte permisive (autorizații, certificate, avize, licențe, etc.), majoritatea din care se dublează, impun costuri majore de timp și resurse financiare și umane. Deși unele din aceste acte sunt inoportune sau inutile, se suprapun și nu oferă avantaje nici statului, nici mediului de afaceri.
3. Simplificarea procedurilor de autorizare în comerț, inclusiv prin aplicarea mecanismului de notificare este stabilită în Programul de activitate al Guvernului 2015-2018.
4. De asemenea, elaborarea proiectului Legii este prevăzută de Strategia de dezvoltare a comerțului interior în Republica Moldova pentru anii 2014-2020 și a Planului de acțiuni pentru anii 2014-2016 privind implementarea acesteia (Hotărîrea Guvernului nr. 948  din  25.11.2013). Strategia prevede, că „în vederea eliminării constrîngerilor în lansarea activităților din comerț se va institui ghișeul unic pentru eliberarea autorizațiilor de funcționare comercianților, care va constitui platforma de creare a sistemului informațional în comerț”.
5. Optimizarea condițiilor și cerințelor de autorizare în domeniul comerțului este un imperativ. Pe parcursul ultimilor ani au fost efectuate mai multe studii care dovedesc existența unor deficiențe majore în procesul de emitere a autorizațiilor[[1]](#footnote-1). În contextul studiilor, au fost constatate următoarele:

* cadrul juridic în privind autorizațiilor de funcționare este confuz și creează deficiențe în aplicare;
* la eliberarea autorizațiilor de funcționare, multe dintre autoritățile administrației publice locale se conduce de regulamente interne, care depășesc limitele stabilite de Legea cu privire la comerțul interior;
* procedura de eliberare a autorizației presupune participarea a pînă la **7 autorități implicate** nemijlocit în examinarea unității de comerț ce urmează a fi autorizată, iar în mediu la emiterea unei autorizații de sunt nemijlocit implicate 5 autorități;
* fiecare dintre autoritățile implicate în procesul de autorizare poate efectua **inspecții la fața locului**, deși, în unele cazuri, dreptul autorităților respective de a efectua inspecții la fața locului nu este prevăzut și nu reiese din prevederile legislației;
* fiecare autoritate implicată în procesul de autorizare își rezervă o perioadă de cel puțin 15 zile pentru verificări; dat fiind că în procesul de autorizare sunt implicate în mediu 5 autorități, chiar și în cazul în care agentul economic corespunde integral cerințelor invocate de autoritățile implicate în procesul de autorizare, sunt necesare circa **70 de zile pentru realizarea procedurilor ce țin de primirea autorizației de funcționare**;
* majoritatea avizelor pe care comerciantul este obligat să le obțină de la autoritățile implicate în procesul de autorizare, pentru a le prezinta autorităților publice locale („**APL**”) în vederea eliberării autorizației de funcționare, sunt lipsite de necesitate;
* comerciantul trebuie să depună un set extins de documente în vederea obținerii autorizației de funcționare;
* sursele de informare a publicului larg și agenților economici în privința condițiilor și cerințelor de eliberare a autorizațiilor sunt insuficiente pentru a informa complet și exhaustiv persoanele care intenționează să depună o aplicație pentru obținerea autorizației.

1. Principalele modificări propuse la Legea cu privire la comerțul interior:

* substituirea conceptului „de autorizare a activității de comerț” cu conceptul „de notificare privind inițierea activității de comerț”;
* implementarea mecanismului ghișeului unic pentru inițierea activității de comerț, și stabilirea funcțiilor APL și APC în cadrul acestui mecanism;
* implementarea principiului declarației pe propria răspundere a comerciantului (în cazul în care activitatea nu implică un risc sporit pentru viața și sănătatea persoanelor);
* trecerea de la modelul *ex-ante* de autorizare și control (efectuarea inspecțiilor pînă la inițierea activității de către întreprinzător) la modelul ex-post (efectuarea inspecțiilor după inițierea activității de către întreprinzător), cu menținerea controlului ex-ante pentru activitățile care implică un risc major pentru viața și sănătatea persoanelor;
* definirea noțiunilor aplicate în cadrul legii și stabilirea unor noi noțiuni relevante (loc pentru comerț, micul comerciant, unitate mobilă, comerț stradal etc.);
* stabilirea expresă a cerințelor pe care trebuie să le întrunească comerciantul pentru a obține autorizația de funcționare și pentru a desfășura activități de comerț;
* stabilirea exactă a competențelor de control ale APL și autorităților publice centrale cu funcții de control („**APC**”) implicate în autorizarea și supravegherea activității de comerț;
* stabilirea condițiilor de notificare privind inițierea activității de comerț, implicit indicarea setului de documente necesar de remis APL, în dependență de activitățile desfășurate;
* reglementarea unor aspecte de importanță majoră, întîlnite în practică, care au ca scop protejarea drepturilor persoanelor (acordul vecinilor, zgomotul și vibrația etc.)
* stabilirea și cazurilor în care APL și APC este în drept să suspende activitatea de comerț;
* includerea modelului actului de notificare remis în adresa APL;
* extinderea termenului de valabilitate aplicat autorizației de funcționare.

1. Odată cu aprobarea proiectului Legii, cu suportul Programului USAID BRITE urmează a fi elaborat un sistem informațional care va permite automatizarea procesului de eliberare a autorizațiilor de funcționare și care urmează a fi oferit tuturor autorităților publice locale. Sistemul informaționale va fi integrat cu alte resurse informaționale de stat și interacțiunea cu alte autorități publice, fapt ce va asigura instituirea mecanismului de ghișeu unic la eliberarea autorizațiilor de funcționare.
2. Proiectul Legii va permite:

* optimizarea reglementărilor ce țin de actele permisive aplicate în prezent pentru desfășurarea activității de comerț;
* reducerea semnificativă a procedurilor, etapelor și costurilor pentru inițierea activității de comerț, cauzate de necesitatea obținerii autorizației de funcționare în comerț;
* reducerea perioadei necesare de inițiere a activității de comerț de la cca.70 zile în prezent pînă la o zi (în mod ordinar) sau 15 zile (în cazul unor activități cu risc);
* excluderea suprapunerilor dintre funcțiile de autorizare și control ale autorităților publice locale și centrale în privința activităților de comerț;
* excluderea reglementărilor contradictorii și normelor inutile sau care creează impedimente în activitatea de comerț și în procesul de eliberare a autorizațiilor de funcționare în comerț;

1. Proiectul Legii se conformează principiilor de baza de reglementare a activității de întreprinzător stabilite de Legea nr. 235:
   1. *Previzibilitatea reglementării activității de întreprinzător*. Noile amendamente asigură implementarea ghișeului unic la inițierea activității de comerț, implementînd cerințele Legii nr.161 din 22.07.2011 privind implementarea ghișeului unic în desfășurarea activității de întreprinzător. Amendamentele propuse reglementează, din punct de vedere practic, aplicarea ghișeului unic și elimină lacunele de reglementare în privința funcționării acestuia.
   2. *Previzibilitatea cheltuielilor*. Proiectul Legii menține reglementările actuale, conform cărora inițierea activității de comerț nu presupune achitarea unor plăți de către comerciant (a se vedea art.15 alin.(7) din Legea cu privire la comerțul interior). Concomitent, proiectul Legii nu modifică normele fiscale existente, conform cărora persoanele care desfășoară activități de comerț vor achita impozitele locale stabilite de Codul Fiscal. În același timp, sunt interzise orice plăți și taxe suplimentare directe sau indirecte în procesul de eliberarea a autorizației. De asemenea, procedurile exacte instituite de proiectul legii, excluderea documentelor și pre-avizelor lipsite de necesitate, reducerea termenului de eliberarea a autorizației va duce la diminuarea cheltuielilor pe care le suportă întreprinzătorii în procesul de obținere a autorizației
   3. *Asigurarea transparenței la elaborare*. Proiectul Legii a fost elaborat în procesul unui dialog constant cu Ministerul Economiei, primăria mun. Chișinău și autoritățile centrale implicate în procesul de eliberare a autorizației de funcționare. În inițierea elaborării proiectului legii, în cadrul Grupului de lucru pentru reglementarea activității de întreprinzător a fost organizată o prezentare publică, la care au participat instituțiile enumerate, în cadrul căreia au fost prezentate propunerile conceptuale ale proiectului legii.
   4. *Transparența actelor necesare inițierii și desfășurării afacerilor.* Proiectul Legii nu introduce noi acte cu caracter permisiv (licențe, autorizații, avize etc.) necesare pentru inițierea și desfășurarea activităților de către societățile pe acțiuni. În același timp, prevederile proiectului Legii propune eliminarea autorizației de funcționare și substituirea acesteia cu o procedură de notificare (informare) a APL. Concomitent, sunt excluse pre-avizele lipsite de necesitate în contextul autorizațiilor de funcționare. Acest fapt în mod direct va duce la simplificarea și optimizarea procedurilor de inițiere a activității de întreprinzător.
   5. *Analiza impactului de reglementare*. Proiectul Legii este însoțit de prezenta analiză a impactului de reglementare, care corespunde cerințelor Metodologiei de analiză a impactului de reglementare și de  monitorizare a eficienței actului de  reglementare, aprobată prin Hotărârea de Guvern nr. 1230  din  24.10.2006.
   6. *Reglementarea materială și procedurală a inițierii, desfășurării și lichidării afacerii prin acte legislative*. Proiectul Legii stabilește normele materiale și procedurale de inițiere a activității de comerț, avînd ca scop optimizarea și eficientizarea acestui proces.
   7. *Echitabilitatea (proporționalitatea) în raporturile dintre stat și întreprinzător*. Proiectul Legii nu extinde funcțiile de supraveghere și control ale APL și APC în privința activității de comerț. În același timp, proiectul legii nu limitează dreptul autorităților competente (ANSA sau CNSP) de a efectua investigațiile de rigoare, cazul în care activitatea desfășurată de comerciant poate implica anumite riscuri pentru viața și sănătatea persoanei (alimentație publică sau activități de îngrijire corporală).

# DEFINIREA PROBLEMEI

**Situația actuală în privința autorizațiilor de funcționare**

1. **Cine și cînd trebuie să obțină autorizație de funcționare.** Autorizația de funcționare trebuie obținută pentru fiecare unitate comercială (loc, spațiu) în care se desfășoară activități de comerț (comercializează sau produce bunuri, sau prestează servicii). Dacă întreprinzătorul deține mai multe unități comerciale, care se află în locații diferite, fiecare unitate comercială va fi supusă autorizării în mod separat. Nu există excepții în care o unitate comercială nu trebuie să obținută autorizația de funcționare.
2. **Cîte autorizații de funcționare în domeniul comerțului există?** Conform Legii cu privire la comerțul interior există un singur tip al autorizației de funcționare. În practică există numeroase tipologii, categorii și clasificări ale autorizațiilor eliberate de APL în domeniul comerțului. În documentele emise de APL sunt întîlnite denumiri diferite în privința autorizației de comerț, de ex. „autorizație de amplasare și funcționare”, „autorizație de funcționare a unității comerciale”, „autorizație de funcționare a unității comerciale și/sau de prestări servicii” etc. – acest lucru ar presupune că și obiectul autorizării trebuie să fie diferit. Tipologiile și clasificările aplicate de APL, și deficiențele legate de denumirile și obiectul autorizației sunt cauzate într-o anumită măsură de terminologia și noțiunile din diferite legi, care se suprapun, de ex:

* autorizația de funcționare (pentru comerț) – Legea cu privire la comerțul interior;
* autorizația de funcționare (pentru construcții) – Legea privind principiile urbanismului și amenajării teritoriului, Hotărîrea Guvernului nr.306 din 30.03.2000;
* autorizația sanitară de funcționare;
* autorizație sanitară veterinară de funcționare;
* articolele din tutun se comercializează în baza autorizației eliberate de APL – Legea cu privire la tutun și la articolele din tutun (nu este clar dacă legea are în vedere autorizația de funcționare sau o autorizație specială în domeniul tutunului);
* APL eliberează licențe pentru comercializarea cu amănuntul a producției alcoolice – Legea cu privire la fabricarea și circulația alcoolului etilic și a producției alcoolice (nu este clar dacă legea are în vedere autorizația de funcționare sau o autorizație specială în domeniul produselor alcoolice; de remarcat, în practică APL eliberează autorizații pentru comercializarea producției alcoolice, și nu „licențe”);
* autorizația de amplasare a obiectivului în zona drumului public și/sau în zonele de protecție ale acestuia – Legea drumurilor;
* autorizația pentru amplasarea obiectelor comerțului ambulant – Legea privind supravegherea de stat a sănătății publice, Hotărîrea Guvernului nr.517/1996, Hotărîrea Guvernului nr.384/2010, etc.;
* cerere avizată prin vizare și aplicarea ștampilei pentru micii comercianți – art.14 alin.(7) din Legea cu privire la comerțul interior etc.

1. **Este necesară verificarea respectării cerințelor de conformitate pînă la inițierea activității?** Se pretinde, că pînă la inițierea activității, este necesar de a verifica corespunderea unității autorizate cu legislația în vigoare – de aici și necesitatea eliberării autorizației de funcționare. Toate unitățile comerciale fără excepții, indiferent de genul de activitate și bunurile comercializate, sunt supuse verificării, și ca urmare, autorizării de a activa în domeniul comercial pînă la inițierea activității. Avînd în vedere că APL solicită un set extins de documente și efectuează ieșiri la fața locului, este de presupus că APL verifică în complex toate cerințele pe care unitatea comercială trebuie să le întrunească pentru a desfășura activitatea comercială. De facto, o astfel de verificare ar putea fi necesară doar în cazurile în care activitățile comerciale sau bunurile comercializate implică anumite riscuri (care țin, în particular, de astfel de domenii vulnerabile, precum alimentar, îngrijire corporală) sau care au un impact social specific (spre exemplu, afectează locatarii unui anumit bloc de locuit sau stabilesc regim de funcționare în timp de noapte etc.).
2. În conformitate cu legislația în vigoare, persoanele care desfășoară activități de comerț sunt supuse supravegherii de următoarele APC:

|  |  |
| --- | --- |
| **Autoritatea publică centrală** | **Competențe** |
| Serviciul de Stat de Supraveghere a Sănătății Publice (prin intermediul CNSP) | supravegherea sanitară a produselor/serviciilor, autorizează sanitar unitățile de alimentație publică |
| Agenția Națională pentru Siguranța Alimentelor | controlul îndeplinirii măsurilor de carantină luate pentru producția, materialele și obiectivele supuse carantinei fitosanitare  supravegherea sanitar-veterinară a produselor de origine animalieră, autorizează sanitar-veterinar tîrgurile de animale și piețele agricole (halele) |
| Agenția pentru Protecția Consumatorilor | supravegherea pieței privind conformitatea produselor și serviciilor cu cerințele prescrise și/sau declarate, inclusiv cu normele metrologice, respectarea cerinței de indicare a prețurilor, și a legislației privind protecția consumatorilor |
| Camera de Licențiere | conformitatea unității comerciale cu condițiile prescrise licență, de asemenea, verifică respectarea regulilor de comercializare a produselor și serviciilor în limita competențelor lor |
| Inspectoratul Național de Patrulare (poliția rutieră) | controlul comercianților în cazul comiterii unor fapte prevăzute de legislația penală sau contravențională, precum la solicitarea autorităților cu funcții de control |
| Organul supravegherii de stat a măsurilor contra incendiilor | controlul îndeplinirii măsurilor de securitate contra incendiilor |

1. Alături de entitățile menționate mai sus, și următoarele instituții pot fi considerate autorități de control/supraveghere în domeniul activității de comerț (dat fiind că sunt implicate în procesul de eliberare a autorizației de funcționare):

|  |  |
| --- | --- |
| **Entitate** | **Competențe** |
| Pretura de sector (pentru mun. Chișinău) | competențele și funcțiile nu sunt stabilite |
| Direcția generale arhitectură, urbanism și relații funciare | supravegherea respectării legislației în domeniul arhitecturii, urbanismului și relațiilor funciare |
| Subdiviziunea APL responsabilă de supravegherea activității de comerț | supravegherea respectării legislației în domeniul comerțului intern |

1. Funcțiile de control ale entităților sus-menționate poate pot fi interpretate într-un sens foarte extensiv. Acest fapt permite autorităților administrației publice locale să efectueze controale practic în privința oricăror aspecte ce țin de activitatea de comerț. De fapt, Legea cu privire la comerțul interior nu face o legătură directă dintre funcțiile de control ale APL și APC pe de o parte, și eliberarea autorizației de comerț pe de altă parte – acest fapt presupune că la eliberarea autorizației nu este obligatorie verificarea/controlul conformității cu legislația, cu excepția unor aspecte expres prevăzute.
2. **Documentația pentru eliberarea autorizației de funcționare.** Documentația stabilită de Legea cu privire la comerțul interior este una „laconică” și optimală, și depinde de domeniul de activitate, bunurile comercializate, locul vînzării etc., însă aceste prevederi nu sunt respectate la eliberarea autorizațiilor de funcționare. Documentația stabilită de reglementările emise de APL diferă și este semnificativ mai extinsă față de documentația stabilită de Legea cu privire la comerțul interior. În această privință este reprezentativ mun. Chișinău[[2]](#footnote-2), dar și alte localități care au preluat practicile aplicate de Chișinău.
3. În lipsa unei baze centralizate care ar cuprinde actele normative referitoare la autorizația de funcționare aprobate de APL (cel puțin în privința municipiilor), este dificil de a identifica reglementările în vigoare ale tuturor APL referitoare la condițiile de eliberare a autorizațiilor de funcționare. De facto, pentru a constata documentele necesare pentru eliberarea autorizației este necesar de a interacționa nemijlocit cu subdiviziunea APL care emite astfel de autorizații.
4. **Autorizația sanitară[[3]](#footnote-3) și autorizația sanitar-veterinară[[4]](#footnote-4) în contextul autorizației de funcționare.** Pentru obținerea autorizației de funcționare în domeniul alimentației publice se cere atît autorizația sanitară, cît și autorizația sanitară veterinară. În privința activităților de comerț în domeniul alimentației publice, este dificil de a face o distincție clară între funcțiile de autorizare și control ale organului responsabil de autorizarea sanitară de funcționare (CNSP) și organului responsabil de autorizarea sanitar-veterinară de funcționare (ANSA). În general, atît reglementările privind autorizația sanitară, cît și cele referitoare la autorizația sanitar-veterinară sunt confuze în privința implicației acestora la eliberarea autorizațiilor de comerț. Este cert însă că funcțiile și scopurile pe care le au autorizația sanitar-veterinară și autorizația sanitară sunt identice.
5. **Autorizarea lucrărilor de construcție: tangențe cu autorizația de funcționare.**

* Autorizarea lucrărilor în construcții și autorizarea activităților în comerț sunt procese diferite, care interacționează doar cazuri separate (de exemplu, la autorizarea gheretelor). Ca urmare, examinarea simultană a autorizării lucrărilor de construcții și a autorizației de comerț nu este posibilă. Avizarea eliberării autorizației de funcționare de către subdiviziunile responsabile arhitectură, urbanism și relații funciare în contextul este lipsită de necesitate, avîndu-se în vedere că orice aspecte ce țin de aceste domenii au fost evaluate și verificate în contextul autorizării lucrărilor de construcție.
* Toate lucrările de construcție (inclusiv gheretele[[5]](#footnote-5), chioșcurile și alte construcții cu caracter provizoriu) sunt avizate/autorizate în mod separat. Respectiv, respectarea legislației în construcții, urbanism și arhitectură este asigurată prin intermediul autorizărilor din domeniul construcției, fără a fi necesară în cadrul autorizării activităților de comerț. S-ar putea invoca că intervenția subdiviziunilor APL responsabile de construcții și urbanism este necesară în cazul unităților de comerț care nu sunt supuse autorizării în domeniul constricțiilor (de ex. unitățile mobile).
* Anume pentru astfel de cazuri Legea cu privire la comerțul interior prevede că întreprinzătorul va prezenta schema de amplasare; iar o avizare de către direcția specializată – dacă admitem că este necesară – se va face de însăși APL, fără a cere întreprinzătorului să obțină un astfel de aviz pînă la depunerea cererii de eliberare a autorizației de funcționare.

1. **Prin emiterea autorizațiilor de funcționare, APL realizează următoarele funcții:**

|  |  |
| --- | --- |
| **funcții ale APL** | **comentarii** |
| efectuarea controlului unităților comerciale | prevederile din Legea cu privire la comerțul interior nu permite de a stabili cu exactitate ce aspecte sunt supuse controlului de APL;  în același timp, normele în cauză pot fi interpretate într-un sens foarte extins, fapt ce permite intervenția APL în orice aspecte ale activității întreprinzătorului și, respectiv, realizarea controlului la eliberarea *tuturor autorităților de funcționare.* |
| clasificarea unităților de alimentație publică | funcția în cauză se realizează doar în privința unităților de alimentație publică |
| asigurarea evidenței unităților comerciale | funcția în cauză urmează a fi menținută în interes fiscal (evidența contribuabililor și a obligațiilor fiscale), pentru detalii a se vedea pct.21 |
| supravegherea cazurilor cu impact social specific (avizul locatarilor, regimul de funcționare în timp de noapte etc.) | funcția merită menținută, însă cu stabilirea exactă în lege a cazurilor și condițiilor necesare (notar) |
| verificarea cerințelor de instruire în domeniul de activitate al întreprinzătorului | deși este prevăzută de Legea cu privire la comerțul interior, funcția nu este realizată de APL la emiterea autorizațiilor de funcționare (acest fapt dovedește, că la nivel practic funcția în cauză este inutilă);  parțial funcția dată este realizată în cazul unităților de alimentație publică, însă nu ca componentă a autorizării de funcționare, ci ca componentă a clasificării unităților de alimentație publică |
| de protejarea copiilor și a tinerilor prin limitarea comercializării de mărfuri ce contravin bunelor moravuri în apropierea instituțiilor preșcolare și de învățămînt | funcția derivă, în particular, din legislația referitoare la produsele de tutun și produsele alcoolice |
| respectarea cerințelor ce țin de planul urban sau rural de dezvoltare a teritoriului, de accesul consumatorilor la transportul public | de facto, se realizează de subdiviziunile APL responsabile de domeniul construcției, urbanisticii, arhitecturii |
| respectarea planului urbanistic general și criteriilor generale de determinare a zonelor și locurilor de vînzare din localități | de facto, se realizează de subdiviziunile APL responsabile de domeniul construcției, urbanisticii, arhitecturii |
| neprejudicierea spațiilor aflate în incinta sau în apropierea unor edificii cu valoare arhitectonică deosebită ori cu valoare de patrimoniu | de facto, se realizează de subdiviziunile APL responsabile de domeniul construcției, urbanisticii, arhitecturii |

1. **Evidența unităților de comerț.** Una din funcțiile autorizării de funcționare este ținerea evidenței unităților comerciale, care se face, în particular, în următoarele scopuri:

* fiscale – întreprinzătorul va achita taxele respective[[6]](#footnote-6) pentru fiecare unitate comercială, care va depinde de un șir de factori (domeniul de activitate, regimul de activitate, mărimea spațiului comercial, tipul unității de comerț etc.);
* supraveghere – în procesul autorizării autoritățile obțin datele necesare (denumirea întreprinzătorului, date de contact, localizare etc.) care permit monitorizarea și supravegherea activității desfășurate de unitatea comercială;
* statistice – în scopuri statistice generale.

1. **Plata pentru eliberarea autorizației de funcționare**. Conform Legii privind comerțul interior autorizația de funcționare se eliberează în mod gratuit. În același timp, în unele localități, autoritățile administrației publice locale percept plăți pentru eliberarea autorizației de funcționare (Primăria mun. Chișinău percepe o taxă de 50 lei[[7]](#footnote-7) pentru serviciile de perfectare a autorizațiilor de funcționare și duplicatelor acestora).

**Scopul acțiunilor statului**

1. Propunerile de modificare a Legii cu privire la comerțul interior și a legislației adiacente vor asigura:

* optimizarea reglementărilor ce țin de autorizația de funcționare și actelor permisive aplicate în prezent în contextul eliberării autorizației de funcționare;
* reducerea semnificativă a procedurile și etapelor de eliberare a autorizațiilor de funcționare;
* excluderea suprapunerilor dintre funcțiile de autorizare și control ale APL și APC în privința activităților de comerț;
* excluderea reglementărilor contradictorii și normelor inutile sau care creează impedimente în activitatea de comerț și în procesul de eliberare a autorizațiilor de funcționare.

1. Obiectivul principal al modificărilor propuse este crearea unui model eficient și optim de eliberarea a autorizațiilor de funcționare, care va asigura:

* protejarea intereselor statului – protecția consumatorilor, asigurarea accesului populației la produse și servicii, asigurarea respectării legislației privind sănătatea publică etc., respectarea principiului autonomiei locale, respectarea legislației privind amenajarea teritoriului și urbanism, colectarea impozitelor etc, realizarea funcțiilor de supraveghere și control către autoritățile competente etc.;
* implementarea unor proceduri eficiente și necostisitoare pe care le va urma întreprinzătorul pentru obținerea autorizațiilor de funcționare.

## Componenta juridică

1. Condițiile eliberării autorizației de funcționare sunt stabilite de Legea cu privire la comerțul interior. Concomitent, atribuțiile autorităților administrației publice locale în privința autorizațiilor de funcționare sunt stabilite de Legea nr. 436-XVI din 28.12.2006 privind administrația publică locală și ocazional în alte acte legislative (Legea cu privire la jocurile de noroc, Legea privind protecția consumatorilor, Legea cu privire la fabricarea și circulația alcoolului etilic și a producției alcoolice etc.).
2. La nivelul actelor emise de Guvern, vom întîlni o serie de acte care țin nemijlocit de activitatea în domeniul comerțului, între care Regulile de bază ale comerțului cu amănuntul și activității în sfera alimentației publice pentru agenții antreprenorialului din teritoriul Republicii Moldova, Regulile deservirii sociale a populației, Nomenclatorul-tip al unităților de comerț cu amănuntul, Hotărîrea cu privire la prestarea serviciilor de alimentație publică, etc.
3. Suplimentar, autoritățile administrației publice locale, în special cele din municipii, orașe și raioane, dispun de reglementări interne în privința condițiilor de eliberarea a autorizațiilor de funcționare. Ca regulă, reglementările interne sunt confuze și depășesc cerințele stabilite de Legea cu privire la comerțul interior.
4. Aspectele ce țin de actele permisive adiacente (autorizația sanitară, autorizația sanitar-veterinară, licențe pentru activitatea de întreprinzător etc.) și funcțiile de supraveghere și control sun prevăzute de diverse acte legislative speciale. Codul contravențional prevede un șir de sancțiuni pentru nerespectarea regulilor de desfășurare a comerțului (art.273). În același timp, Codul contravențional nu prevede autoritatea responsabilă de controlul deținerii de către întreprinzători a autorizației de funcționare.

## Elementul analitic

1. **Definirea autorizațiilor de funcționare.** Conform Legii nr.231, autorizația de funcționare este un „act administrativ individual ce atestă dreptul titularului de a practica o activitate de comerț, cu indicarea amplasării unității comerciale sau a locului deschis pentru vînzare”. Analizînd definiția dată de lege, vom constata, că ea include următoarele elemente:

* este un act administrativ – calitatea de act administrativ, presupune că autorizația de funcționare poate fi emisă în mod exclusiv de o autoritate publică, și anume de AAPL de nivelul întîi sau a municipiului Chișinău în a cărei rază teritorială urmează să-și desfășoare activitatea comerciantul respectiv (art.14 alin.(1) din Legea nr.231).
* este un act individual – calitatea de act individual presupune, că o autorizație de funcționare este în mod exclusiv un act nominativ, care va conține numele titularului acestuia (art.15 alin.(5) lit.a) din Legea nr.231); caracterul individual al autorizației implică interdicția de a fi transmisă/transferată pentru folosință unei alte persoane.
* atestă dreptul titularului – avînd în vedere această calitate, constatăm, că autorizația de funcționare este un act permisiv, care acordă, din numele autorităților competente (implicit, din numele legii și statului), posibilitatea realizării unor prerogative exclusive pentru titularul autorizației. Această calitate implică, de asemenea caracterul restrictiv și condiționat al autorizației de funcționare, care presupune, pe de o parte, că pînă la obținerea autorizației de funcționare, o persoană nu dispune de prerogativele în cauză și nu este în drept să desfășoare anumite activități, iar pe de altă parte – că retragerea autorizației sau expirarea termenului de valabilitate a acestuia, anulează prerogativele de care dispune titularul autorizației pe perioada valabilității acesteia.
* atestă dreptul de a practica o activitate de comerț – autorizația de funcționare se referă la capacitatea juridică a titularului acesteia de a realiza activități de comerț. Avînd în vedere un șir de prevederi ale Legii (art.7 alin.(1), art.8-10, art.13 alin.(1) etc.), sintagma „activități de comerț” trebuie interpretată într-un sens extins, care presupune, că titularul autorizației va desfășura nu doar activitățile de comercializare a mărfurilor, ci și de prestare a serviciilor aferente vînzării mărfurilor.
* indică amplasarea unității comerciale sau a locului pentru vînzare – autorizația de funcționare permite desfășurarea activităților respective doar într-un spațiu strict localizat și expres prevăzut de autorizație. Amplasarea unității comerciale (locului pentru vînzare) este unul din elementele principale ale autorizației comerciale, și caracteristica care o diferențiază de licență. Din această perspectivă, autorizația de funcționare este individualizată nu doar la nivelul titularului, ci și a localizării acestuia. Spre deosebire de licență, care oferă dreptul titularului de a realiza activități în toate spațiile de care dispune (fără a fi necesară obținerea licențelor pentru fiecare spațiu în parte), autorizația de funcționare se eliberează pentru un anumit spațiu în cadrul căruia își va desfășura activitatea. Acest fapt presupune, de asemenea, că un întreprinzător va trebui să obțină autorizații de funcționare pentru toate spațiile/locurile pe care le folosește pentru desfășurarea activităților.

1. **Scopul autorizării activităților de comerț.** Legea nr.231 nu prevede expres care este scopul urmărit de stat prin autorizarea activităților de comerț. În același timp, conform Legii nr.235 privind principiile de reglementare a activității de întreprinzător, autorizarea este o  acțiune prin care autoritatea administrației publice sau instituția abilitată prin lege cu funcții de reglementare și de control îi permite solicitantului să inițieze și/sau să desfășoare o afacere, eliberîndu-i un act cu caracter permisiv … sub formă de autorizație - pentru confirmarea unor cerințe tehnice, unor norme separate sub un anumit aspect, stabilite de lege.
2. Putem constata, că autorizarea activităților de comerț este acțiunea prin care autoritatea administrației publice locale îi permite întreprinzătorului să inițieze și să desfășoare activități de comerț. Avînd în vedere prevederile Legii nr.231 vom observa, că autorizarea în comerț este o procedură care implică:

* verificarea corespunderii întreprinzătorului cu legislația ce ține de desfășurarea activității în cauză;
* supravegherea și controlul deținătorului autorizației de funcționare;
* evidența și monitorizarea persoanelor care dețin autorizații de funcționare.

1. Putem remarca, că scopul autorizării în comerț a rămas neschimbat după adoptarea Legii nr.231. În același timp, este esențial de remarcat că au fost evident restrînse componentele acestui scop și funcțiile de verificări inițiale realizate de autoritatea administrației publice locale.
2. **Cerințele de desfășurare a activităților de comerț.** Cerințele de desfășurare a activităților de comerț sunt privite ca o componentă de bază a procesului de autorizare a activităților de comerț. Se prezumă, că decizia de eliberare a autorizației de funcționare este direct dependentă de respectarea/întrunirea de către întreprinzător a cerințelor de desfășurare a activităților de comerț. Ca urmare, identificarea cerințelor de desfășurare a activităților de comerț este de importanță primordială, atît pentru întreprinzători – pentru a obține autorizația de funcționare, cît și pentru AAPL – pentru a evalua dacă întreprinzătorul întrunește aceste cerințe și le respectă.
3. Legea nr.231 în mod suficient de explicit identifică modelul de autentificare a activităților de comerț. Însă, răspunsurile la întrebările de mai sus ne vor permite să stabilim ce elemente trebuie luate în considerare la stabilirea celui mai optim model de autorizare a activității de întreprinzător, și care din elementele modelului de autorizare stabilit de lege este vicios. Însă răspunsul la întrebările de mai sus poate fi găsit doar dacă analizăm separat fiecare grupă de cerințe înaintate întreprinzătorilor care desfășoară activități de comerț. Ca consecință, în subcapitolele care urmează va fi efectuată o clasificare a cerințelor din Legea nr.231 și o apreciere a acestora.
4. Nu există – și nici nu poate exista – un act normativ separat, care ar cuprinde integral toate cerințele de desfășurare a activităților de comerț. Astfel de cerințe însă pot fi găsite separat pentru diferite genuri de activități comerciale și relații juridice în cadrul unui șir impunător de acte normative, cu obiecte diferite de reglementare. Toate aceste cerințe pot fi divizate, din punctul nostru de vedere, în trei categorii distincte, avîndu-se în vedere domeniul de activitate al comerciantului, și anume:
5. **cerințe generale** - cerințele generale sunt normele aplicabile pentru toate activitățile de comerț, indiferent de obiectul nemijlocit al activității de comerț. Cerințele generale au un caracter universal, care pot și trebuie respectate atît în cadrul activităților de comercializare a mărfurilor, cît și de prestare a serviciilor. Cerințele din această categorie pot fi deduse din principiile generale de desfășurare a activităților de comerț, stabilite de art.7 alin.(2), art.15 alin.(3) și art.16 alin.(2) din Legea nr.231;
6. **cerințe speciale** – sunt normele aplicate diferitor activități de comerț, în dependență de obiectul activității. Cerințele generale au un caracter individual, care presupune, că acestea pot și trebuie respectate doar unor genurilor de activitate la care se referă; respectiv, acestea nu trebuie, și deseori nici nu pot, fi respectate la desfășurarea altor genuri de activitate. Cerințele speciale sunt normele aplicate diferitor activități de comerț, în dependență de obiectul activității. Cerințele generale au un caracter individual, care presupune, că acestea pot și trebuie respectate doar unor genurilor de activitate la care se referă; respectiv, acestea nu trebuie, și deseori nici nu pot, fi respectate la desfășurarea altor genuri de activitate. Cerințele din această categorie de cerințe derivă din prevederile art.8-12 din Legea nr.231.
7. **cerințe tehnice -** Cerințele tehnice[[8]](#footnote-8) includ totalitatea condițiilor de desfășurare a activităților de comerț, cu excepția celor ce țin de cerințele generale și cerințele speciale, și care se referă la protecția vieții, sănătății și securității consumatorului, etichetarea marcarea și ambalarea, cantitatea și prețul etc. Cerințele tehnice sunt stabilite în actele normative privind diferite domenii de activitate și relații juridice care au tangență cu activitățile de comerț. Ca regulă, la desfășurarea activităților de comerț, întreprinzătorul trebuie să respecte cerințe tehnice care țin de diferite domenii de reglementare. Spre exemplu, la comercializarea produselor alimentare se va ține cont de cerințele ce țin nemijlocit de comercializarea produselor alimentare, protecție a mediului, protecție a muncii, sanitare și (după caz) veterinare, etichetare și ambalare a produselor, publicitate, etc.
8. În legătură cu cerințele de desfășurare a activității de comerț există cîteva întrebări de principiu care influențează modelul de eliberare a autorizațiilor de funcționare, pe care le prezentăm mai jos alături de răspunsurile ce pot fi deduse din analiza reglementărilor actuale și situației de moment în domeniul autorizațiilor de funcționare:

|  |  |
| --- | --- |
| **Întrebări de principiu** | **Răspunsuri** |
| Trebuie sau nu trebuie întreprinzătorul să respecte cerințele de desfășurare a activității de comerț pînă la inițierea acestor activități? | Se prezumă că cerințele stabilite de lege au scopuri justificate (protecția consumatorilor, asigurarea calității produselor și serviciilor, securitatea angajaților). Nerespectarea acestor cerințe va afecta atingerea scopurilor propuse. **Ca urmare, întreprinzătorul trebuie să respecte în totalitate toate cerințele ce țin de desfășurarea unei anumite activități de comerț, odată cu inițierea activității.** |
| Trebuie sau nu trebuie întreprinzătorul să prezinte autorității administrației publice locale (ca emitent a autorizației de funcționare) dovada corespunderii/îndeplinirii cerințelor? respectiv, vor fi prezentate/probate toate cerințele sau doar o parte din ele? | Proiectul amendamentelor propuse pornește de la prezumția că întreprinzătorul este în întregime responsabil de activitatea sa. Autoritatea publică locală, ca emitent al autorizației de funcționare, nu deține capacitățile necesare pentru a verifica în totalitatea de către întreprinzătorul întrunește cerințele stabilite de lege. De altă parte, autoritățile publice locale vor suporta cheltuieli enorme în dacă vor decide să atragă specialiști (angajați) care vor evalua în totalitate capacitatea întreprinzătorului de a desfășura anumite activități de comerț; iar o astfel de evaluare va dura o perioadă lungă de timp. Ca urmare, verificările preliminare, pe care le fac autoritățile publice locale sunt în mare parte formale, deoarece: 1) ele nu garantează că întreprinzătorul corespunde integral cerințelor legislației; 2) autoritățile publice locale, deși efectuează aceste verificări, nu își asumă responsabilitate proprie în cazul în care întreprinzătorul nu respecte cerințele în cauză. **Ca urmare, putem deduce 1) verificările efectuate de autoritățile administrației publice locale sunt în mare parte formale și nu acoperă toate aspectele care ar urma să fie verificate; 2) comerciantul *per se* trebuie să îndeplinească cerințele stabilite de legislație, iar corespunderea cu acestea trebuie să fie confirmată de declarația pe propria răspundere a comerciantului.** |
| Care cerințe trebuie totuși verificate pînă la inițierea activităților de comerț? | La stabilirea activităților care necesită verificări preliminare, proiectul legii pornește de la riscurile pe care le implică activitățile de comerț. În această privință, activități de comerț pot fi clasificate în 2 categorii:  1. activități cu grad de risc înalt asupra sănătății și vieții persoanelor – în această categorie se încadrează unitățile de alimentație publică și unitățile de comerț ce desfășoară activități de îngrijire corporală;  2. activități cu grad de risc obișnuit – orice activități cu excepția celor stabilite de pct.1.  **În această privință proiectul amendamentelor propuse stabilește următoarele: 1) verificările prealabile (ex-ante) vor fi efectuate doar în privința activităților cu grad înalt de risc asupra vieții și sănătății populației;**  **2) activitățile cu grad de risc obișnuit vor fi supuse verificărilor după inițierea activității (ex-post).** |

## Elemente de reglementare ale proiectului Legii

1. **Notificarea APL privind inițierea activității de comerț.** Proiectul legii reglementează mecanismul de funcționare a ghișeului unic și stabilește drepturile, obligațiile și responsabilitățile autorităților de control ale statului și ale comerciantului. Implementarea unui ghișeu unic fiabil și funcțional va permite substituirea autorizării de funcționare cu notificarea. Conform proiectului legii, comerciantul va remite în adresa autorității publice locale o notificare, conform modelului stabilit de lege, în care vor fi incluse un set de date și informații standardizate. În temeiul acestor informații, autoritatea administrației publice locale va verifica corespunderea comerciantului cu legislația în vigoare, în privința aspectelor aspectele ce țin de competența autorității locale. În cazul în care activitatea desfășurată de comerciant poate implica anumite riscuri pentru viața și sănătatea persoanei (alimentație publică sau activități de îngrijire corporală), comerciantul va fi în drept să inițieze activitatea doar la expirarea a 15 zile de la data notificării, perioadă în care autoritățile competente (ANSA sau CNSP) vor efectua investigațiile de rigoare.
2. **Proceduri.** Proiectul Legii stabilește cu exactitate procedurile și etapele de expediere a notificării către APL. La necesitate sunt stabilite anumite particularități în dependență de activitatea de comerț sau bunurile comercializate. Este prevăzut modelul notificării. În acest mod, se vor exclude situațiile în care APL aprobă reglementări care depășesc cadrul legal și care impun cerințe exagerate a permite comerciantului să inițieze activitatea de comerț.
3. **Funcții de reglementare ale autorităților competente.** Proiectul Legii pornește de la ideea că toate cerințele pe care trebuie să le îndeplinească comerciantul trebuie să fie transparente și accesibile întreprinzătorilor. Pentru a asigura transparența și accesul întreprinzătorilor, cerințele urmează să fie stabilite expres de legislație, fiind aprobate prin decizia autorităților competente. În această privință, proiectul Legii prevede că regulile de desfășurare a activității de comerț, inclusiv cele sanitare, sanitar-veterinare, privind siguranța alimentelor și de protecție a drepturilor consumatorilor, se aprobă de Guvern. Autoritățile publice locale aprobă, în cadrul documentației de urbanism și amenajare a teritoriului, interdicții și cerințe privind desfășurarea activității de comerț în localitatea respectivă (spre exemplu, APL poate interzice desfășurarea activității de comerț și amplasarea unor unități de comerț în fața unul instituții publice etc.). Această abordare este condiționată de situația actuală, în care unele autorități aprobă reglementări în domeniul comerțului prin decizii (ordine) interne, fără a fi consultate cu mediul de afaceri și fără a lua în considerație impactul negativ al acestora asupra activității de întreprinzător.
4. În sensul proiectului Legii, reglementarea activității de comerț se va face prin:
5. acte legislative – condițiile generale de desfășurare a comerțului, competența și atribuțiile autorităților publice;
6. decizii de Guvern – vor asigura implementarea actelor legislative ce țin de comerțul interior, prin adoptarea regulilor respective, implicit în privința cerințelor sanitare, sanitar-veterinare etc.;
7. deciziile autorităților administrației publice locale – vor aproba documentația de urbanism și amenajare a teritoriului, în cadrul căreia vor fi stabilite cerințe privind amplasarea unităților comerciale, interdicții privind desfășurarea unor activități de comerț în anumite zone și alte cerințe similare.
8. **Cerințe exacte**. Proiectul amendamentelor urmărește să stabilească detaliat, în măsură rezonabilă, cerințele exacte pe care trebuie să le îndeplinească întreprinzătorul. Proiectul legii instituie un șir de reglementări obligatorii pe care le va îndeplini întreprinzătorul pînă la inițierea activității, precum ar fi necesitatea prezentării acordului vecinilor în cazul desfășurării activităților de comerț în blocuri locative, respectarea cerințelor de zgomot și vibrație, norme privind colectarea, transportarea și depozitarea deșeurilor, pregătire profesională etc. De remarcat, că proiectul legii nu face interferențe în domeniile de reglementare a unor legi speciale ce țin de relațiile enumerate, ci doar stabilește prevederile relevante în cazul în care aceste relații au o legătură directă cu activitatea de întreprinzător.
9. **Ghișeul unic.** În contextul amendamentelor propuse, ghișeul unic va avea următoarele funcții de bază:
10. asigurarea interacțiunii dintre APL și APC în vederea schimbului de informații și date privind comercianții care desfășoară activitatea de comerț;
11. verificarea datelor privind comerciantul și unitatea de comerț, la momentul depunerii cererii de eliberare a autorizației;
12. informarea autorității sanitare (CNSP) și sanitar-veterinare (ANSA) privind notificarea privind intenția de inițiere a activității în domeniul alimentației publice sau de îngrijire corporală; respectiv, intermedierea procesului de eliberare a autorizației sanitare sau autorizației sanitar-veterinare de către autoritățile competente;
13. evidența comercianților care desfășoară activitate de comerț și a unităților de comerț (punctelor de vînzare a bunurilor și serviciilor).
14. **Declarația pe propria răspundere.** Inițierea activității de comerț se va face în temeiul declarației pe propria răspundere a solicitantului. Declarația pe propria răspundere va fi parte componentă a notificării expediate de comerciant în adresa APL și va confirma că acesta corespunde cerințelor legislației în vigoare și angajamentul acestuia de a respecta legislația. În particulare, notificarea va conține următoarele prevederi:

|  |
| --- |
| **Comerciantul a declarat pe propria răspundere că:**  1. datele indicate de Comerciant sînt veridice și corecte;  2. întrunește cerințele legislației pentru obținerea autorizației de funcționare și desfășurarea activităților de comerț autorizate.  **Comerciantul și-a asumat obligația:**  1. să respecte legislația în perioada valabilității autorizației de funcționare;  2. să compenseze, în conformitate cu legislația în vigoare, orice prejudicii cauzate ca urmare a nerespectării legislației. |

1. **Control ex-ante și ex-post.** Avînd în vedere că inițierea activității de comerț se va face de întreprinzător în temeiul declarației pe propria răspundere, controlul activității comerciantului se va efectua post-factum (control ex-post) pentru activitățile cu nivel de risc obișnuit (activități de nu implică alimentație publică sau îngrijire corporală). Doar în cazul activităților ce implică un grad înalt de risc (alimentație publică și îngrijirea corporală) controalele și verificările de rigoare vor fi efectuate pînă la inițierea activității de către întreprinzător (control ex-ante).
2. Concomitent, proiectul propune eliminarea prevederilor referitoare la competențele unor autorități publice centrale din Legea cu privire la comerțul intern. Acest fapt este motivat de următoarele:

* funcțiile de control în domeniul comerțului intern, stabilite de Legea cu privire la comerțul intern, nu sunt complete și nu corelează cu prevederile legilor speciale ce reglementează activitatea autorităților competente;
* funcțiile și competența autorităților de control sunt stabilite în legile speciale ce reglementează activitatea autorităților în cauză și de Legea privind controlul de stat asupra activității de întreprinzător.

1. **Suprapunerea funcțiilor Centrului National de Sănătate Publică (CNSP) și Agenției Naționale pentru Siguranța Alimentelor (ANSA)**.

* În prezent, în vederea obținerii autorizației de funcționare pentru unitățile de alimentație publică, întreprinzătorul este obligat să obțină și să prezinte APL atît autorizația sanitară (emisă de CNSP), cît și autorizația sanitar-veterinară (emisă de ANSA). În mod obișnuit, atît autorizația sanitară, cît și autorizația sanitar-veterinară implică efectuarea unor controlului la fața locului. Ambele forme de autorizare au ca scop verificarea corespunderii unității comerciale cu normele de igienă și sanitare. În mod evident, ambele autorizații vizează același obiect de control și se suprapun ca funcții și scop.
* Proiectul Legii a propus excluderea autorizației sanitare pentru unitățile alimentare, în procesul de inițiere a activității de comerț. Acest fapt presupună, că unitățile alimentare vor deține autorizația sanitar-veterinară; respectiv, ANSA va verifica corespunderea cu cerințele igienice și sanitare în cazul unităților de alimentație publică. Iar CNSP va efectua verificarea corespunderii cu cerințele igienice și sanitare, și va emite autorizația sanitară în cazurile în care întreprinzătorul desfășoară activități cu un grad înalt de risc (de ex. îngrijirea corporală), altele decît alimentație publică.
* Această divizare a competențelor derivă expres din legislația existentă, și anume:
  1. ANSA este responsabilă de supravegherea și controlul igienei la întreprinderile din sectorul alimentar[[9]](#footnote-9);
  2. CNSP este responsabilă de autorizarea și supravegherea pe piață a produselor alimentare noi – respectiv CNSP nu autorizează activitatea de comerț, ci doar noile produse ce apar pe piață[[10]](#footnote-10);
  3. CNSP este responsabilă de cercetarea epidemiologică și înregistrarea izbucnirilor de boli provocate de produse alimentare – respectiv, CNSP va efectua măsurile de control necesar nu la etapa inițierii activității de comerț, ci doar în cazul izbucnirii unor boli provocate de produse alimentare sau în vederea preîntîmpinării acestora;
  4. se interzice suprapunerea domeniilor de control între organele de control[[11]](#footnote-11).
* De asemenea, excluderea obligativității obținerii autorizației sanitare pentru unitățile de alimentație publică este motivată de următoarele:

1. colaboratorii nemijlocit implicați în activități de preparare, prelucrare, comercializare și/sau păstrare a alimentelor și băuturilor pentru consum în cadrul unităților de alimentație publică sînt obligați să posede pregătire profesională în domeniul alimentației publice și/sau igienei;
2. în cadrul unităților de alimentație publică vor fi angajate doar persoane ce dispun de certificate medicale privind starea sănătății, eliberate de instituțiile medico-sanitare;
3. fiecare lot de produse este însoțit de certificatele sanitare sau sanitar-veterinare, care confirmă corespunderea produselor cu cerințele sanitare.
4. **Necesitatea acordului vecinilor**

* În prezent, pentru eliberarea autorizației de funcționare, autoritățile administrației publice locale (APL) solicită de la agenții economici prezentarea acordului vecinilor. În același timp, acordul vecinilor nu este reglementat nici într-un mod de legislație. Drept consecință, APL stabilește la propria discreție cazurile în care un astfel de acord este necesar, precum și condițiile în care acordul este obținut.
* Situația actuală este defectuoasă și cauzează abuzuri. Pe de o parte, agenții economici nu cunosc și nici nu pot cunoaște cînd un astfel de acord ar putea fi solicitat de APL. Respectiv, APL poate impune agentul să obțină acordul vecinilor, deși un astfel de act nu este necesar în situația respectivă. Pe de altă parte, în practică, un astfel de acord este eliberat nu de vecinii vizați, ci de asociația locatarilor sau persoana care nu se află în vecinătatea unității autorizate.
* Acest fapt duce ulterior la numeroase litigii între APL, agentul economic și vecinii de facto. Ele produce pagube semnificative rînd locatarilor din blocurile locative vizate, dar în egală măsură agenților economici și APL. Așa cum dovedesc practicile existente, acordul vecinilor este necesar, deoarece unitatea economică planifică să desfășoare activități comerciale în **blocuri cu destinație locativă**. Inevitabil se cauzează un șir de incomodități locatarilor, precum ar fi:

1. **Parcare și fluxul de persoane.** Blocul locativ este proiectat și asigurat cu o infrastructură (parcare) adaptată la necesitățile locative. La etapa proiectării blocului se estimează, în dependență de numărul apartamentelor, numărul maximal al persoanelor care potențial vor folosi locurile de parcare, drumurile și terenurile adiacente blocului locativ. În cazul amplasării unei unități de comerț (magazin, restaurant etc.) într-un apartament din bloc locativ, este de presupus că se va majora fluxul de persoane (clienți ai magazinului), care vor folosi locurile de parcare, străzile și terenurile adiacente blocului locativ.
2. **Creșterea nivelului zgomotului și vibrației în blocuri locative**. Nivelul maxim admisibil al zgomotului și vibrației în blocuri locative este mai mic decît în încăperile destinate activității de comerț. În cazul amplasării unității de comerț în bloc locativ, este de presupus că nivelul maxim admisibil al zgomotului și vibrației din blocul locativ va fi depășit.
3. **Racordarea la rețelele utilitare ale blocului locativ**. Rețelele utilitare ale blocului locativ (apă, canalizație, energie electrică, gaz) sunt adaptate la numărul maximal posibil al persoanelor care locuiesc în acest bloc. În cazul desfășurării unei activități comerciale, este de presupus că unitatea comercială va folosi un volum semnificativ al resurselor disponibile prin rețele edilitare. Ca urmare, resursele în cauză vor fi insuficiente pentru locuitorii blocului.
4. **Probleme adiacente ce țin de genul de activitate**. Amplasarea unității comerciale în blocuri locative poate crea alte incomodități, în dependență de activitățile desfășurate (miros, mașini de transportare a produselor etc.)

* Proiectul Legii nu interzic desfășurarea activităților comerciale în blocuri locative. Dimpotrivă, astfel de activități sunt permise, cu condiția că locatarii vizați acceptă acest lucru. Prevederile amendamentelor ce țin de acordul vecinilor reflectă o situație care există în practică. Scopul amendamentelor propuse nu este de a institui cerințe suplimentare pentru agenții economici, ci de a stabili un regim juridic clar și transparent în privința acordului vecinilor necesar pentru obținerea autorizației de funcționare. Astfel vor fi excluse abuzurile și deficiențele în obținerea acordului, dar și posibilele litigii referitoare la un astfel de acord. Totodată, acordul vecinilor va constitui o modalitate eficientă de a proteja interesele locatarilor din blocurile locative și agenților economici care desfășoară activități de comerț.
* Alternativ, acordul vecinilor poate fi exclus, cu condiția că vor fi stabilite cerințe către unitățile amplasate în blocuri locative, care vor soluționa situațiile de mai sus (astfel de cerințe în prezent nu există).

1. **Perioada de valabilitate**

* În prezent autorizațiile de funcționare se eliberează pe termen limitat. Deși legea actuală prevede că autorizațiile pot fi emise pe termen de pînă la 5 ani, majoritatea autorizațiilor sunt emise pe termen de pînă la un an. APL condiționează termenul de valabilitate a autorizației cu perioada contractelor de locațiune, iar contractele de locațiune, în cele mai dese cazuri, sunt încheiate pe perioade de pînă la un an. Ca urmare, conform datelor din mun. Chișinău, circa 90% din cele peste 20 mii autorizații eliberate anual se eliberează pe un termen de pînă la un an. O astfel de abordare este incorectă și creează deficiențe majore atît în activitatea APL (în mun. Chișinău sunt emise cca.80-90 autorizații pe zi), precum și în activitatea întreprinzătorilor care vor fi impuși să obțină din nou în fiecare an autorizația de funcționare pentru fiecare unitate comercială de care dispune (respectiv, dacă un întreprinzător deține de 5 puncte de vînzare, acesta va fi obligat să obțină 5 autorizații în fiecare an).
* Este de presupus, că modelul actual, conform căruia întreprinzătorii trebuie să obțină anual autorizații de funcționare, este o modalitate de a impune întreprinzătorii să interacționeze cu ALP și alte autorități implicate în procesul de autorizare. De facto, eliberarea autorizației de funcționare pe perioadă limitate este lipsită de necesitate, din următoarele considerente:
  1. fiecare autorizație stabilește exact adresa unității de comerț, spațiul comercial folosit, domeniul/genul de activitate, orarul de activitate și alte aspecte ce țin de activitatea de comerț - respectiv, autorizația poate fi folosită în mod exclusiv pentru un anumit loc/spațiu;
  2. din momentul obținerii autorizației de funcționare și pînă la data retragerii, întreprinzătorul va fi obligat să achite impozitele pentru unitatea comercială la anumite perioade de timp (anual) conform legislației fiscale. Astfel, în cazul în care nu activează, comerciantul va fi impus să ceară suspendarea activității. În caz contrar, acesta va trebuie să achite impozite pentru unitatea comercială, chiar dacă nu activează;
  3. atît APL, cît și autoritățile centrale sînt în drept să efectueze controale privind activitatea unității comerciale. Respectiv, nu este necesar ca autoritățile să aștepte un an, pînă în momentul în care comerciantul va veni să obțină o nouă autorizație de funcționare, ci vor efectua controlul în orice moment după eliberarea autorizației.
* Avînd în vedere raționamentele enunțate, proiectul Legii propune ca comerciantul să dispună de dreptul de a desfășura activitatea de comerț pe termen nedeterminat. Acest fapt va permite:

1. să se duco o evidență exactă și corectă a autorizațiilor de funcționare, asingurîndu-se în casarea impozitelor pentru unitățile comerciale;
2. evitarea situației în care întreprinzătorul este impus periodic (anual) să re-obțină autorizația de funcționare;
3. evitarea situației în care APL consumă resurse semnificative pentru eliberarea periodică și repetată a autorizațiilor de funcționare către aceeași comercianți.
4. **Sancțiuni.** Proiectul legii propune completarea Codului contravențional cu noi prevederi, care vor asigura aplicarea în practică a legislației privind activitatea de comerț.
5. **Suspendarea activității de comerț**

* În conformitate cu art.17 alin.(2) din Legea cu privire la principiile de bază de reglementare a activității de întreprinzător, suspendarea activității de întreprinzător poate fi efectuată prin hotărîrea instanței de judecată.
* Conform art.17 alin.(1) lit.d) din Legii cu privire la comerțul interior, autorizația de funcționare se retrage dacă “comerciantul a încălcat în mod repetat regulile de desfășurare a activităților de comerț”. Pornind de la acest fapt, pentru a exclude posibilele abuzuri în interpretarea sintagmei “în mod repetat”, proiectul legii prevede că suspendarea activității de comerț se va face dacă în cadrul a 3 controale consecutive, efectuate de organul respectiv, organul de control stabilește că comerciantul a admis în mod repetat una sau mai multe încălcări comise anterior și care nu au fost înlăturate de comerciant.

1. În cazul în care existe un pericol iminent privind viața și sănătatea persoanei, activitatea comerciantului poate fi sistată prin suspendarea autorizației de funcționare de către Centrul Național de Sănătate Publică sau Agenția Națională pentru Siguranța Alimentelor

## Consultări

1. În vederea asigurării transparenței proiectului și participării persoanelor interesate la definitivarea proiectului au fost realizate următoarele:

* proiectul legii a fost supus discuțiilor cu autoritățile centrale de resort (Ministerul Economiei, ANSA, CNSP etc.), șir de autorități publice locale, diverse companii și instituții specializate, inclusiv AmCham Moldova, Camera de Comerț și Industrie, Asociația Națională a Restaurantelor și a Localurilor de Agrement;
* proiectul Legii a fost plasat pe [www.particip.gov.md](http://www.particip.gov.md) și [www.mec.gov.md](http://www.mec.gov.md) pentru consultări publice;
* de către USAID BRITE a fost organizată o masă rotundă la care au participat reprezentanții diferitor asociații profesionale în domeniul afacerilor și reprezentați ai unor întreprinderi;
* au fost recepționate și examinate peste 40 avize de la diverse autorități publice;
* AIR asupra proiectului legii a fost discutat în cadrul Grupului de lucru al Comisiei de stat pentru reglementarea activității de întreprinzător.

# IMPACTURILE POTENȚIALE

## Beneficii

1. Putem aprecia, că adoptarea proiectului Legii va avea următoarele beneficii:

* reducerea semnificativă a procedurilor, etapelor și costurilor pentru inițierea activității de comerț, cauzate de necesitatea obținerii autorizației de funcționare în comerț;
* implementarea mecanismului ghișeului unic pentru inițierea activității de comerț, și stabilirea funcțiilor APL și APC în cadrul acestui mecanism;
* reducerea perioadei necesare de inițiere a activității de comerț de la cca.70 zile în prezent pînă la o zi (în mod ordinar) sau 15 zile (în cazul unor activități cu risc);
* excluderea suprapunerilor dintre funcțiile de autorizare și control ale autorităților publice locale și centrale în privința activităților de comerț;
* excluderea reglementărilor contradictorii și normelor inutile sau care creează impedimente în activitatea de comerț și în procesul de eliberare a autorizațiilor de funcționare în comerț.

1. Este de așteptat, că noile reglementări vor influența benefic activitatea întreprinzătorilor. În particular, adoptarea proiectului Legii va duce la:

* diminuarea semnificativă a timpului și cheltuielilor suportate de întreprinzători pentru obținerea autorizației;
* diminuarea semnificativă a resurselor consumate de APL în procesul de eliberare a autorizațiilor de funcționare;
* dezvoltarea mediului de afaceri și îmbunătățirea imaginii de afaceri a țării;
* limitarea intervențiilor abuzive ale autorităților publice în activitatea de întreprinzător.

## Costuri

1. Adoptarea și implementarea proiectului Legii nu implică cheltuieli din bugetul de stat și costuri pentru întreprinzători.
2. Cheltuielile ce țin de elaborarea și consultarea publică (organizarea meselor rotunde) a proiectului legii, elaborarea materialelor instructive și de promovare, și oferirea cursurilor de instruire pentru APL vor fi acoperite de Programul USAID BRITE. De asemenea, Programul USAID BRITE va acoperi integral costurile pentru dezvoltarea resursei informaționale necesare pentru crearea ghișeului unic pentru comerțul intern (e-Comerț intern). În același timp trebuie de remarcat că Programul USAID BRITE expiră în luna august 2016. Este deosebit de important de a aproba cadrul normativ necesar pentru a se asigura valorificarea resurselor financiare oferite de Programul USAID BRITE și a permite crearea resurselor informaționale necesare pentru implementarea legii.
3. Suplimentar, implementarea „e-Comerț intern” la nivelul APL implică următoarele aspecte:
4. activitățile ce țin de utilizarea resursei informaționale „e-Comerț intern” de către APL – vor fi efectuate de către colaboratorii existenți ai APL, fără a fi necesară majorarea statelor de personal ale APL);
5. echipamentul tehnic al APL, necesar pentru completarea și actualizarea resursei informaționale „e-Comerț intern” – nu necesită cheltuieli suplimentare, dat fiind că APL vor utiliza echipamentul tehnic de care dispune în prezent;
6. echipamentul tehnic al entităților desemnate de Guvern, necesar pentru mentenanța și administrarea resursei informaționale „e-Comerț intern” – nu necesită cheltuieli suplimentare, dat fiind că vor fi utilizate facilitățile tehnice existente și colaboratorii actuali.
7. alocarea cheilor digitale către colaboratorii autorizați ai APL – cheile digitale vor fi generate și transmise colaboratorilor APL de către Centrul de Telecomunicații Speciale, fără necesitatea alocării unor resurse financiare suplimentare.

## Riscuri

1. Proiectul legii limitează intervenția autorităților publice în activitatea întreprinzătorilor. În legătură cu acest fapt s-a opinat, că modelul de notificare, propus de proiectul Legii, ar putea aduce riscuri ce țin de sănătatea și viața persoanei, și protecția consumatorilor.
2. Aceste temeri sunt nemotivate, dat fiind că autoritățile de control își păstrează funcțiile și atribuțiile în domeniul supravegherii și controlului, stabilite prin lege. Ca și pînă în prezent, oricare dintre autorități va fi în drept să efectueze controale ale activității unităților comerciale în limita competențelor sale.
3. În particular, atît ANSA, cît și CNSP își mențin dreptul de a efectua verificările necesare pentru a constata dacă comerciantul întrunește cerințele legislației în domeniul supravegherii sănătății de stat, sanitar și sanitar-veterinar. De asemenea, proiectul legii nu limitează și nu afectează nici într-un fel atribuțiile ale Agenția pentru Protecția Consumatorilor și APL în domeniul protecției consumatorilor. Proiectul legii menține obligativitatea obținerii certificatelor medicale și instruirilor specializate în domeniul sanitar sau igienic de către angajații unităților comerciale ce activează în domenii cu un risc înalt.
4. Unul dintre riscurile majore ce vizează proiectul Legii se referă la neaplicării sau aplicării incorecte a noilor amendamente. Pentru a depăși sau, cel puțin, a diminua impactul negativa al acest posibil risc, se propun următoarele măsuri:

* implementarea unui sistem informațional avansat, care va facilita procesul de eliberare a autorizațiilor de funcționare, precum și va asigura administrarea și supravegherea întregului proces – așa cum a fost comunicat, Programul USAID BRITE și-a asumat angajamentul dezvoltării și implementării sistemului informațional în cadrul APL;
* instruirea angajaților APL în privința condițiilor și cerințelor de eliberare a autorizațiilor de funcționare, precum și instruirea reprezentanților mediului de afaceri în privința drepturilor și obligațiilor sale, și a modului de interacțiune cu autoritățile publice – Programul USAID BRITE și-a asumat angajamentul elaborării, de comun cu Ministerul Economiei, unor materiale de instruire și oferirea acestora către APL;
* supravegherea modului în care APL execută prevederile legislației referitoare la autorizațiile de funcționare se va face intermediul controlului administrativ al APL, în condițiile art.61-71 din Legea nr.436/2006 privind administrația publică locală.

## Impactul asupra întreprinderilor mici și mijlocii

1. Proiectul Legii va avea un impact benefic iminent și imediat asupra întreprinderilor mici și mijlocii, dat fiind că proiectul Legii propune optimizarea procedurilor și diminuarea semnificativă a costurilor ce țin de inițierea activității de comerț.
2. Întreprinderile mici și mijlocii sunt puternic afectate de cerințele actuale de autorizare. Datorită trecerii de la modelul de autorizare, existent în legislația actuală, la modelul de notificare, propus de proiectul legii, întreprinderile mici și mijlocii vor beneficia de următoarele:

* perioada de obținere a autorizației de funcționare se va reduce de la cca.70 zile la 7-15 zile;
* numărul de autorități publice implicate în procesul de autorizare se va reduce de la cca.5 la cca.2;
* dispare necesitatea re-obținerii autorizației de funcționare în fiecare an.

# OPȚIUNILE ALTERNATIVE

1. Avându-se în vedere situația actuală în domeniul autorizării în comerț și alte cîteva posibile scenarii în privința eliberării autorizațiilor de funcționare, au fost examinate următoarele opțiuni alternative:
   1. Opțiunea 1 – „a nu face nimic”;
   2. Opțiunea 2 – Anularea completă a unor proceduri ce țin de inițierea activității de comerț;
   3. Opțiunea 3 – model „all-in-one”;
   4. Opțiunea 4 – modelul propus de proiectul Legii (notificarea).
2. Avîndu-se în vedere cele menționate în tabela de mai jos, Opțiunea 4 este cea mai optimă, aduce cele mai multe beneficii, și implică riscuri care pot fi administrate și acoperite.

|  |  |  |  |  |
| --- | --- | --- | --- | --- |
|  | **Opțiunea 1.**  **A nu face nimic** | **Opțiunea 2.**  **Anularea completă a unor proceduri ce țin de inițierea activității de comerț** | **Opțiunea 3.**  **Model „all-in-one”** | **Opțiunea 4.**  **Model propus de proiectul Legii (notificarea)** |
| **Descriere** | menținerea cadrului legislativ actual în domeniul autorizației de funcționare | excluderea autorizației de funcționare și eliminarea completă a unor proceduri ce țin de inițierea activității de comerț | modelul presupune menținerea autorizației de funcționare, emiterea actelor permisive necesare și efectuarea controalelor pe toate aspectele ce țin de activitatea de întreprinzător la etapa emiterii autorizației de funcționare | Substituirea modelului de „autorizare” cu modelul de „notificare” și introducerea unor reglementări oprime de desfășurare a activității de comerț, care vor echilibra interesele statului și întreprinzătorului |
| **Premise** | se bazează pe precondiția, că situația în privința autorizațiilor de funcționare este una bună și nu necesită schimbări | se bazează pe precondiția, că autorizația de funcționarea este inutilă și formală, dat fiind că nu probează și garantează nimic | se bazează pe precondiția, că în cadrul APL vor fi create birouri unice (BU), care, la etapa eliberării autorizației de funcționare, vor intermedia avizarea sanitară, sanitar-veterinară, de protecție a mediului, prevenirii incendiilor, protecției muncii și orice alte domenii | se bazează pe un șir de studii anterioare și comunicări ale întreprinzătorilor, conform cărora situația în domeniul autorizării este negativă, creează dificultăți întreprinzătorilor și este costisitoare pentru întreprinzători și APL |
| **Beneficii** | nu aduce beneficii, ci menține situația actuală, cu multiple consecințe negative pentru mediul de afaceri și pentru economia țării | exclude orice intervenție a APL și autorităților centrale în procesul de inițiere a activității de întreprinzător | Realizarea tuturor procedurile de inițiere a afacerii într-un singur punct și la o singură etapă | * anularea pre-avizelor inutile * reducerea setului de documente necesare de prezentat * stabilirea exactă a cerințelor pentru inițierea afacerii * introducerea declarației pe propria răspundere * descrierea rolului ghișeului unic * oferirea dreptului de a desfășura activitatea de comerț pe termen nedeterminat * excluderea suprapunerilor dintre funcțiile autorităților publice |
| **Părți negative** | menține un model defectuos de autorizare în domeniul comerțului, cu proceduri și cerințe complicate și inutile, dar care implică costuri și timp pentru întreprinzători și APL | * pierderea controlului APL asupra situației din teritoriul său * imposibilitatea ducerii evidenței unităților comerciale pe teritoriul APL și respectiv, deficiențe majore în colectarea impozitelor pentru unități comerciale; * desfășurarea comerțului în zone nepermise * imposibilitatea APL de a verifica aspectele de țin de desfășurarea comerțului în blocuri locative, respectarea orelor de lucru, prezența acordului vecinilor * imposibilitatea aplicării principiului de inițiere a activității în temeiul declarației pe propria răspundere * deficiențe la clasificarea unităților comerciale în vederea asigurării încasării impozitului local | * impunerea unor proceduri și controale noi, care în prezent nu există și nu se aplică; * lipsa unei sincronizări între diferite procese, care nu neapărat intervin la momentul eliberării autorizației de funcționare * dificultăți în sincronizarea activității tuturor autorităților de supraveghere și control * crearea unor BU este relevant pentru state cu teritorii mari, dar este cu un impact redus pentru RM | nu au fost identificate |
| **Costuri** | nu implică costuri adiționale, dar menține costuri înalte pentru întreprinzători și APL în procesul eliberării autorizației de funcționare | presupune disponibilizarea unui număr semnificat de mare din cadrul APL, care la moment sunt implicați în emiterea autorizațiilor de funcționare, fapt ce va duce la achitarea îndemnizațiilor respective de către APL sau a unor costuri pentru recalificarea profesională | implică costuri semnificative ce țin de:   * crearea unor subdiviziuni sau unități interne (BU) în cadrul APL * crearea interacțiunilor dintre toate APL și autoritățile de supraveghere și control * atragerea a noi colaboratori în autoritățile de supraveghere și control, care vor asigura verificările necesare la etapa inițierii activității | nu implică costuri pentru întreprinzători; dimpotrivă, duce la scăderea semnificativă a costurilor și resurselor suportate de întreprinzători.  În același timp, implică costuri ce țin de:   * crearea unui sistem informațional * instruirea reprezentanților APL și întreprinzătorilor   (costurile urmează a fi suportate de Programul USAID BRITE, pentru detalii a se vedea pct.56) |
| **Riscuri** | * scăderea numărului unităților comerciale și întreprinzătorilor; * aprofundarea nivelului de intervenție a autorităților publice în activitatea întreprinzătorilor * înrăutățirea mediului de afaceri și scăderea atractivității RM pentru desfășurarea afacerilor | * scăderea semnificativă a încasărilor la buget pe seama impozitelor locale * apariția unităților de comerț în zone neautorizate * dificultăți în stoparea activităților ilegale (imposibilitatea retragerii autorizației) | * imposibilitatea sincronizării activității tuturor autorităților implicate și, ca urmare, extinderea perioadei de eliberare a autorizației de funcționare * apariția unor noi proceduri de verificare și acte permisive în contextul autorizării activității de comerț | limitează intervenția autorităților public la etapa inițierii activității de comerț, fapt ce poate implica anumite riscuri. În același timp, proiectul legii stabilește măsuri de supraveghere a activităților ce pot avea impact asupra sănătății și vieții persoanei (pentru detalii a se vedea pct.57-60) |

# IMPLEMENTAREA

1. Prevederile proiectului Legii urmează a fi realizate de:

* APL, în următoarele privințe:
  1. evaluează corespunderea comerciantului cu cerințele legislației în vigoare, pentru a stabili dacă acesta întrunește cerințele legislației, care îi permit inițierea activității de comerț;
  2. supraveghează activitate de comerț și efectuează controale ce țin de atribuțiile sale;
  3. emite documentația de urbanism și amenajare a teritoriului, care stabilește cerințe privind desfășurarea activității de comerț în anumite zone ale localității.
* Organele de control stabilite de Legea privind controlul de stat și actelor speciale care reglementează activitatea acestora, care realizează funcții de supraveghere și control în limita competențelor.
* CNSP și oficiile sale teritoriale:

1. emite autorizație sanitară pentru unitățile comerciale ce desfășoară activități de întreținere corporală;
2. efectuează controlul în privința activităților de comerț privind respectarea legislației sanitare, precum și controale privind cercetarea epidemiologică în cazul izbucnirilor de boli provocate de produse alimentare, implicit respectarea cerințelor privind starea sănătății în unităților de alimentație publică și unităților comerciale ce desfășoară activități de îngrijire corporală, precum și cerințelor de pregătirea profesională în unitățile comerciale ce desfășoară activități de îngrijire corporală;

* ANSA:

1. emite autorizație sanitar-veterinară pentru unitățile de alimentație publică;
2. efectuează controale în privința activităților de comerț în domeniul alimentației publice, privind respectarea legislației sanitar-veterinare și siguranța alimentelor, precum și a unităților de comerț care comercializează animale vii, hrană pentru animale, produse farmaceutice de uz veterinar, precum și produse cosmetice și de igienă pentru animale, implicit respectarea cerințelor privind pregătirea profesională în unitățile de alimentație publică.
3. Implementarea eficientă a proiectului Legii va cere, de asemenea, intervenția:

* Cancelariei de Stat – în vederea realizării funcțiilor de control administrativ al APL, în condițiile art.61-71 din Legea nr.436/2006 privind administrația publică locală;
* Procuraturii – în vederea supravegherii modului în care APL și autoritățile publice respectă prevederile Legii privind reglementarea prin autorizare a activității de întreprinzător.

1. De asemenea, calitatea implementării proiectului Legii va depinde semnificativ de sistemul informațional care urmează să fie elaborat și implementat în cadrul APL.

## Capacitățile de implementare

1. Se anticipează, că toate organele de control și APL dispun de capacități de implementare a noilor reglementări. Un anumit risc îl implică ALP din localitățile mici, care ar putea avea dificultăți în implementarea legii. Pentru depășirea acestora un rol important îl va avea sistemul informațional și programele de instruire a colaboratorilor din cadrul acestor APL.

# INDICATORII PERFORMANȚEI

1. Ca indicator al performanței amendamentelor propuse urmează a fi aplicat un șir de indicatori de performanță în privința autorizațiilor de funcționare, și anume:
   1. numărul de zile în care este eliberată autorizația de funcționare;
   2. numărul unităților comerciale, cărora le-a fost suspendat dreptul de desfășurare a activității de comerț;
   3. numărul autorităților implicate în procesul de inițiere a activității de comerț;
   4. numărul de cazuri de nerespectare a legislației care a dus la afectarea vieții și sănătății persoanelor (în vederea evaluării riscurilor ce țin de sănătatea și viața persoanelor);
   5. încasările pe seama impozitelor ce țin de taxele pentru unitățile comerciale și/sau de prestări servicii.

# DATA INTRĂRII ÎN VIGOARE, TERMENUL DE ACȚIUNE ȘI MĂSURI DE IMPLEMENTARE

1. Proiectul Legii urmează să intre în vigoare la data publicării și vor avea o perioadă nedeterminată de acțiune.
2. Proiectul Legii cuprinde un șir de modificări și completări la diverse acte legislative, și nu va cere aprobarea unor modificări suplimentare. În același timp, în termen de 6 luni de la data intrării în vigoare a legii, Guvernul, organele de control și APL urmează să-și ajusteze actele sale la prevederile noilor reglementări.

1. A se vedea studiile realizate în cadrul Proiectului USAID|BIZTAR [↑](#footnote-ref-1)
2. A se vedea Regulamentul privind eliberarea autorizațiilor de funcționare a unităților comerciale și de prestare a serviciilor sociale pe teritoriul municipiului Chișinău, aprobat prin Decizia Consiliului municipal Chișinău nr. 13/4 din 27.12.2007 [↑](#footnote-ref-2)
3. Se referă la autorizația sanitară de funcționare [↑](#footnote-ref-3)
4. Se referă la autorizația sanitar-veterinară de funcționare [↑](#footnote-ref-4)
5. În mun. Chișinău, conform Deciziei Consiliului Municipal Chișinău nr.51/4 din 11.07.2006, este interzisă amplasarea gheretelor [↑](#footnote-ref-5)
6. Pentru taxele achitate în mun. Chișinău a se vedea Decizia Consiliului Municipal Chișinău nr.3/2 și 3/3 din 29.03.2013 [↑](#footnote-ref-6)
7. Decizia Consiliului Municipal Chișinău nr.9/8 din 28.11.2013 [↑](#footnote-ref-7)
8. În cadrul Legii nr.231, cerințele tehnice sunt denumite „reguli generale”, fiind reglementate de articolele 18-21 ale Legii [↑](#footnote-ref-8)
9. Art.18 din Legea nr.113/2012 cu privire la stabilirea principiilor și a cerințelor generale ale legislației privind siguranța alimentelor [↑](#footnote-ref-9)
10. Art.19 din Legea nr.113/2012 cu privire la stabilirea principiilor și a cerințelor generale ale legislației privind siguranța alimentelor [↑](#footnote-ref-10)
11. Art.4 alin.(4) din Legea nr.131/2012 privind controlul de stat asupra activității de întreprinzător [↑](#footnote-ref-11)